Hatursorðræða er meinsemd sem ekki á líðast í okkar samfélagi, segir forsætisráðherra. Samhæfa á aðgerðir stjórnvalda og vinna markvisst gegn hatursorðræðu.
Vísbendingar um að hatursorðræða fari vaxandi er ástæða þess að forsætisráðherra hefur ákveðið að skera upp herör gegn þessari meinsemd í íslensku samfélagi.
Skipaður verður starfshópur sem gerir tillögur að aðgerðum. Samráð verður haft við hagsmunaaðila og stefnt að því að vinnunni ljúki fyrir lok árs.
Ja það hefur sprottið upp umræða um hatursorðræðu á undanförnum vikum og mánuðum og ég hef verið að velta þessu töluvert fyrir mér, hvernig best sé að takast á við þetta. Og niðurstaða mín er að við getum lært ýmislegt af því hvernig við höfum tekist á við orðræðuna um kynbundið ofbeldi og kynferðislegt ofbeldi, og hvernig við getum reynt að vinna þvert á kerfið til að útrýma slíkri meinsemd. Og mér finnst hatursorðræðan vera nokkuð skyld þessu.
Í minnisblaði ráðherra segir að unnið verði gegn hatursorðræðu, meðal annars vegna kynþáttar, litarháttar, þjóðernisuppruna, kynhneigðar og kynvitundar fólks.
Það er mikið virði í því fyrir samfélagið að fólk geti nýtt hæfileika sína og verið í öruggu rými, ef svo má segja, í samfélaginu, algjörlega óháð kynþætti, kynhneigð eða hverju það er. Og við sjáum að hatursorðræða getur virkað þannig að hún fælir fólk frá því og bælir það niður. Þrengir að möguleikum fólks til að þroska sína hæfileika. Þannig að við lítum á þetta sem stórt samfélagslegt mál, fyrir utan það að við eigum bara ekkert að líða slíkt í okkar samfélagi.
Forsætisráðherra segir að hatursorðræða sé meinsemd í íslensku samfélagi sem ekki eigi að líðast. Samhæfa á aðgerðir stjórnvalda og vinna markvisst gegn hatursorðræðu.